《芸阁秋灯为郑绣衣从俭赋》
明代·江源

芸阁藏古书，经岁无蠹鱼。大火忽西流，新凉来郊墟。

箫灯阅编简，清光照吾庐。研精六籍义，身心与道俱。

经纶胥此出，诵说徒区区。青藜夜相访，匪直天禄儒。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。